Construcția ei s-a impus cu necesitate, datorită întreruperii singurei legături feroviare existente dintre Bucovina și restul Austro-Ungariei, drept urmare a ocupării de către trupele ruse în anul 1914 a celei mai mari părți din Galiția. În consecință, între 15 februarie 1915 și 1 mai 1916 a fost construită acestă rută militară alternativă, capabilă de a realiza o legătură strategică cu restul teritoriului aflat în spatele frontului. Peste 2.000 de soldați au fost dislocați în taberele situate la Borșa, Cârlibaba și Prislop, cu scopul de a apăra calea ferată și de a consolida linia frontului.